
קללת התלוי 
אחיה ארביב
שיח לשבת כי תצא
וכי יהיה באיש חטא משפט מות והומת ותלית אתו על עץ. לא תלין נבלתו על העץ כי קבור תקברנו ביום ההוא כי קללת אלוהים תלוי ולא תטמא את אדמתך אשר ה' אלוהיך נתן לך נחלה:

(דברים פרק כא, כב-כג)
אונקלוס: "ארי על דחב קדם יי אצטליב" [תרגום: הרי על שחטא לה' הוא נתלה].

פסוקים אלו חותמים את פרק כ"א שבו מופיעים דיני עגלה ערופה (סוף פרשה שעברה), אשת יפת תואר, בן השנואה ובן סורר ומורה.
חז"ל ובעקבותיהם הפרשנים התייחסו לציווי מכמה כיוונים:
· "כיצד תולין אותו?... ומתירין אותו מיד, ואם לן עובר עליו בלא תעשה, שנאמר: "לא תלין נבלתו על העץ כי קבור תקברנו כי קללת אלהים תלוי" – כלומר מפני מה זה תלוי מפני שבירך את השם ונמצא שם שמים מתחלל". (משנה סנהדרין ו, ד)
החשש הוא לחילול שם שמים – האנשים עוברים רואים ושואלים למה נתלה-כי חטא. ונמצא החטא מופץ ומתפרסם.
· "תנו רבנן: אילו נאמר חטא ותלית – הייתי אומר תולין אותו ואחר כך ממיתין אותו, כדרך שהמלכות עושה. תלמוד לומר: "והומת ותלית" – ממיתין אותו ואחר כך תולין אותו. 
הא כיצד? משהין אותו עד סמוך לשקיעת החמה, וגומרין את דינו, וממיתין אותו ואחר כך תולין אותו. אחד קושר ואחד מתיר, כדי לקיים מצות תלייה." (בבלי סנהדרין, מו, ע"ב)
פה בניגוד למקור הקודם אנחנו נחשפים לרגישות של חז"ל לעניין – אנחנו לא תולים כדרך שהמלכות עושה (למען יראו וייראו), אלא אחד קושר ואחד מתיר רק כדי לקיים מצוות תלייה.
הגישה הזאת מתחזקת בהמשך הבבלי שם שמביא את דברי רבי מאיר:
"תניא, אומר רבי מאיר: משלו משל למה הדבר דומה: לשני אחים תאומים בעיר אחת, אחד מינוהו מלך ואחד יצא לליסטיות. 
צוה המלך ותלאוהו.

כל הרואה אותו אומר: המלך תלוי! 
צוה המלך והורידוהו."
(שם)
דברי רבי מאיר מרחקי לכת – המלך תלוי! והדברים מהדהדים: "נעשה אדם בצלמנו כדמותנו" (בראשית א', כ"ו – חדי העין יבחינו בעוד הדהודים לספר בראשית – קללת אלוהים, העץ, האדמה).

כלומר בעצם המעשה של תליית האדם והלנתו לצורך פרסום (לצורך כבודו של המת מותר) יש פגיעה (קללה) בקב"ה עצמו. הרשב"ם מסביר שלפעמים מדובר בתלייה של חוטא כלפי המקום כמו מקושש ואז האנשים שרואים אינם מסכימים לעונש החמור ומקללים את הדיינים ובכך את הקב"ה ודיניו.
אונקלוס מסכם את העניין בתמציתיות- "ארי על דחב קדם יי אצטליב" התלייה של האדם בסופו של דבר איננה עניין ציבורי אלא עניין של החוטא מול אלקיו. אין עניין בפרסום החטא אלא בתיקונו, אם צריך לתלות כדי לתקן, חכמים ידאגו שזו תהיה תלייה מהירה ביותר – אחד תולה ואחד מתיר. 

ענישה בגישה כזאת יוצרת אצלנו מסקנות אחרות, היא לא למען יראו וייראו כמו הריגתו של בן סורר ומורה, אלא יותר מתוך חמלה כלפי המציאות. נדמיין את הצופה בטקס תלייה שכזה. בניגוד לטקסי התלייה של "המלכות" שאנו רגילים לראות מהסרטים שתוצריהם אלימות, אכזריות, גסות, פחד, תוצריה של תלייה כדת משה כמובן שכוללים בתוכם את האלמנטים הנזכרים לעיל אך בעצמה פחותה והאלמנטים המודגשים יותר הם חמלה, כבוד האדם, צער וכו'. 

